Spesiale foto’s vir prins Charles se 70ste jaarDie koningklike familie (Chris Jackson/Pool Photo) Die Britse kroonprins, prins Charles, vier vandag sy 70ste verjaarsdag met ŉ familie-verjaarsdagpartytjie. Charles, wat koning sal word ná die afsterwe van sy 92-jarige ma, koningin Elizabeth II, het vanoggend ŉ partytjie gehad saam met ander mense wat ook vandag hul 70ste verjaarsdag vier. Daarna is ŉ partytjie vir hom by Buckingham-paleis gereël deur koningin Elizabeth II. Clarence House het ook twee familiefoto’s op die prins se verjaarsdag uitgereik. Daarin is prins Harry en ŉ swanger Meghan, prins William, Catherine wat vir prins Louis vashou, prins Charles met prins George op sy skoot, asook Camilla met prinses Charlotte langs haar te sien. Camilla, Charles se vrou, het in The Telegraph Magazine geskerts dat Charles nie van plan is om dinge stadiger te vat noudat hy 70 is nie. “Ek dink nie hý dink hy is 70 nie. Ek dink dit is net ŉ getal vir hom. Daar is nie ŉ kans dat hy dinge stadiger gaan vat nie – jy moet seker laf wees. Ek hou aan om vir hom te sê 70 is nie baie oud nie, maar dit ís wel oud, jy moet dinge bietjie stadiger vat.” Die koningklike familie (Chris Jackson/Pool Photo) Camilla het gesê die publiek verstaan nie hoe “ongelooflik gaaf” en snaaks Charles is nie. William en Harry het ook hul pa se lof besing in ŉ onlangse BBC-onderhoud vir Charles se verjaarsdag. Hulle het hom geloof dat hy sy posisie as prins van Wallis benut om die aandag te vestig op talle belangrike kwessies, soos die beskerming van die omgewing. Harry het sy pa wel aangemoedig om die negatiwiteit te temper wanneer dit by sy uitsprake kom. “Ek sal hom aanmoedig om positief te bly, want ek dink dit is baie maklik om moedeloos en negatief te raak,” het Harry gesê. “Maar hopelik met sy kinders en sy kleinkinders, en nog ŉ paar kleinkinders lateraan, sal hy energie van sy familie af kry om sy leierskaprol uit te leef.” Hy het ook bygevoeg dat sy pa nie so hard moet werk nie, en vroeër aandete moet eet. Aangesien die 97-jarige prins Philip formeel afgetree het wat openbare betrekkinge betref, is Charles die kroonprins wat by sy ma sal oorneem. Ná Charles is dit William, en daarna George wat die Britse troon sal inneem.